Metro bekommerd oor dronkbestuurArgieffoto Die Stad Kaapstad se wetstoepassingsagentskappe het die afgelope week 131 mense in hegtenis geneem waarvan die meeste vir dronkbestuur. JP Smith, Kaapstad se burgemeesterskomiteelid vir veiligheid, sê nou alkoholverwante inhegtenisnemings is ’n groot bron van kommer namate die Wes-Kaap die feestyd binnegaan te midde van die Covid-19-pandemie. Wetstoepassingsbeamptes het 98 motoriste in hegtenis geneem, 253 voertuie geskut, op 85 selfone beslag gelê en 66 585 boetes uitgereik. “Meer as 80% van die inhegtenisnemings was vir dronkbestuur,” sê Smith. Altesaam 16 motoriste is Saterdag by ’n padblokkade in Brackenfell in hegtenis geneem omdat hulle glo onder die invloed van alkohol bestuur het. Nóg 16 is vir dieselfde oortreding by ’n padblokkade in Vishoek aangekeer. Daar is ook beslag gelê op 414 eenhede alkohol en 166 boetes is uitgereik wat verband hou met die drink van alkohol in die openbaar. “Ons betreur al jare lank die kultuur van dronkbestuur op ons paaie en dit lyk asof die aantal inhegtenisnemings niks aan motoriste se gedrag verander nie. Die hofsake is ook dikwels baie lank op die hofrol, so daar is geen onmiddellike sanksie vir die optrede nie, wat bestuurders aanmoedig om hierdie baie gevaarlike gedrag voort te sit,” sê Smith.